TPCH ดีดกว่า 4% กูรูชี้แข็งแกร่งสุดกลุ่มประมูล-เชียร์ซื้อชูเป้า 23.50 บ.
TPCH ดีดกว่า 4% กูรูชี้แข็งแกร่งสุดกลุ่มประมูลโครงการนำร่อง FiT ผู้บริหารตั้งเป้ารายได้ปี 59 โตก้าวกระโดดไม่ต่ำกว่า 100% จากปี 58 ด้านบล.กรุงศรีเชียร์ซื้อชูเป้า 23.50 บ.โดยล่าสุด ณ เวลา 10.26 น.อยู่ที่ 15.10 บาท บวก 0.60 บาท หรือ 4.14% สูงสุด 15.10 บาท ต่ำสุด 14.70 บาท มูลค่าการซื้อขาย 6.26 ล้านบาท 
12 ม.ค. 2559

ผู้สื่อข่าวรายงานว่า ราคาหุ้น บริษัท ทีพีซี เพาเวอร์โฮลดิ้ง จำกัด (มหาชน) หรือ TPCH ณ เวลา 10.26 น.อยู่ที่ 15.10 บาท บวก 0.60 บาท หรือ 4.14% สูงสุด 15.10 บาท ต่ำสุด 14.70 บาท มูลค่าการซื้อขาย 6.26 ล้านบาท  

โดย บล.กรุงศรี ระบุในบทวิเคราะห์ (8 ม.ค.) ว่า คงคำแนะนำซื้อ TPCH และคงราคาเป้าหมายเอาไว้ที่ 23.50 บาท อิงจากโรงไฟฟ้าชีวมวลเจ็ดแห่ง (กำลังการผลิตรวม 95MW) ซึ่งมีสัญญา PPA แน่นอนแล้ว 74MW และกำลังอยู่ระหว่างรอการพิจารณาของ กฟผ. อีก 21MW ซึ่งหากไม่รวมกำลังการผลิต 21MW นี้ ราคาเป้าหมายของจะลดลงเหลือ 18 บาท ในขณะที่มองว่า TPCH เป็นผู้เข้าประมูลที่แข็งแกร่งในสุดสำหรับการประมูลโครงการนำร่อง FiT เนื่องจากบริษัทมีประสบการณ์ในการดำเนินโครงการโรงไฟฟ้าชีวมวล และมีพันธมิตรเชิงกลยุทธ์คือเจ้าของโรงเลื่อยไม้ยางพาราซึ่งจะเป็นผู้จัดหาเชื้อเพลิงเพื่อส่งให้กับโรงไฟฟ้าชีวมวล  
ด้านนายเชิดศักดิ์ วัฒนวิจิตรกุล กรรมการผู้จัดการใหญ่ เผยว่า จากกรณีที่ประชุมคณะกรรมการบริหารมาตรการส่งเสริมการผลิตไฟฟ้าจากพลังงานหมุนเวียน (RE) ครั้งล่าสุด (28 ธ.ค. 2558) เห็นชอบให้มีการตอบรับซื้อไฟฟ้าจากพลังงานหมุนเวียนในระบบ Adder อีกจำนวน 7 โครงการ รวมทั้งสิ้น 46.022 เมกะวัตต์ (MW) สะท้อนว่าภาครัฐยังให้ความสำคัญกับโครงการพลังงานทดแทน คาดว่าภาครัฐจะมีการเปิดประมูลในส่วนของพลังงานทดแทน ขนาดกำลังการผลิตรวม 46 เมกะวัตต์ ภายในไตรมาสที่ 1 และไตรมาสที่ 2 นี้ ส่วนในปี 2559 บริษัทตั้งเป้าหมายมีรายได้เติบโตแบบก้าวกระโดดไม่ต่ำกว่า 100% จากปี 2558 โดยมาจากกำลังการผลิตที่เพิ่มขึ้นจากโรงไฟฟ้าชีวมวลต่างๆ เป็น 60 เมกะวัตต์ จากปี 2558 ที่มีกำลังการผลิต 20 เมกะวัตต์
 